Tiltale for indrejse trods indrejseforbud, jf. udlændingelovens § 59 b, stk. 1, og betleri, jf. straffelovens § 197, stk. 1, jf. stk. 2 og stk. 3.
Ret: Københavns Byret (1. instans)
Faggruppe: Straffesag — Tilståelsessag
Sagsemner: Forbrydelser mod den offentlige orden;
Strafferetlige sanktioner og andre foranstaltninger;
Udlændinge;

Københavns Byret

Udskrift af retsbogen for afdelingen for grundlovsforhør m.m.

D O M

afsagt den 28. januar 2020 i sag

SS 93-3235/2020
Anklagemyndigheden
mod
sigtede
Tiltalte
født CPR nr.

Sagens baggrund og parternes påstande

Denne sag er behandlet som tilståelsessag.

Retsmødebegæringen er modtaget den 28. januar 2020.

Tiltalte er tiltalt for overtrædelse af

1.
udlændingelovens § 59 b, stk. 1,
ved den 14. januar 2020 kl. 09.30 at være indrejst her i landet uagtet han ved
Østre Landsrets dom af 9. september 2019 blev meddelt indrejseforbud i 6 år
gældende frem til den 28. oktober 2025.

2.
straffelovens § 197, stk. 1, jf. stk. 2 og stk. 3,
ved den 14. januar 2020 i tidsrummet mellem ca. kl. 09.30 til ca. kl. 09.35
ved indgangen til Københavns Hovedbanegård, Bernstorffsgade 16 i Køben-
havn, at have betlet fra tilfældige forbipasserende, idet han stod med kop og
raslede, hvorved de forbipasserende grundet hans adfærd og placering på
stedet ikke kunne undgå at skulle tage stilling til tiltalte og dennes betleri.

Anklagemyndigheden har nedlagt påstand om fængselsstraf.

Anklagemyndigheden har endvidere nedlagt påstand om, at tiltalte i medfør af
udlændingelovens § 49, stk. 1, jf. § 24, nr. 2, og § 32, stk. 3, jf. stk. 1, ud-
vises med indrejseforbud i 6 år.

Tiltalte har erkendt sig skyldig.

Tiltalte har påstået frifindelse for påstanden om udvisning.

Oplysningerne i sagen



Tiltalte har i grundlovsforhør den 15. januar 2020 afgivet følgende forkla-
ring:

"Anholdte erkender sig skyldig. Han oplyser, at han ønsker at søge asyl i
Danmark. Det er korrekt, at han er fra Litauen og har et indrejseforbud i
Danmark. Han kom til landet i november eller december 2019. Han kom
med det formål at søge asyl. Han har endnu ikke søgt asyl, da han var
bange for at blive sendt ud igen."

Tiltalte har til retsbogen den 28. januar 2020 afgivet følgende forklaring:

"Ad forhold 1:
Sigtede vedstod sin tidligere afgivne forklaring til retsbog i grundlovs-
forhør den 15. januar 2020.

Ad forhold 2:
Sigtede forklarede, at det er korrekt, at han var på Københavns Hovedba-
negård den pågældende dag. Han stod og tiggede med en kop i hånden.
Han henvendte sig til forbipasserende."

Personlige oplysninger

Tiltalte har om sine personlige forhold forklaret, at han kommer fra Litauen.
Han har søgt asyl i Danmark, fordi han ikke kan rejse tilbage til Litauen, hvor
han er i fare. Han har nogle bekendte her i landet, men ingen familie el- ler
anden tilknytning til Danmark. Han har i de sidste 20 år boet i England. Han
immigrerede med sin kæreste til England og havde arbejde i byggebran- chen.
Der opstod en farlig situation, og han begyndte at rejse rundt.

Tiltalte er tidligere straffet

ved dom afsagt af Københavns Byret den 20. november 2018 for over-
trædelse af straffelovens § 197, stk. 1, jf. stk. 2 og 3. Fængsel i 14
dage. Dommen anket (Østre Landsrets ankedom af 9. september
2019).

ved dom afsagt af Københavns Byret den 12. december 2018 for over-
trædelse af straffelovens § 197, stk. 1, jf. stk. 2 og 3. Fængsel i 14
dage. Dommen anket (Østre Landsrets ankedom af 9. september
2019).

ved dom afsagt af Københavns Byret den 5. februar 2019 for overtræ-
delse af bl.a. straffelovens § 197, stk. 1, jf. stk. 2 og 3. Fængsel i 14
dage.

ved dom afsagt af Københavns Byret den 25. juni 2019 for overtrædelse



af bl.a. straffelovens § 197, stk. 1, jf. stk. 2 og 3. Fængsel i 20 dage.
Dommen anket.

Østre Landsrets ankedom af 9. september 2019 vedrørende Køben-
havns Byrets domme af 20. november 2018, 12. december 2018 og
25. juni 2019. Fængsel i 40 dage for overtrædelse af navnlig straffe-
lovens § 197, stk. 1, jf. stk. 2 og 3. Udvist med indrejseforbud i 6 år
gældende indtil den 28. oktober 2025.

Tiltalte har været frihedsberøvet fra den 14. januar 2020.

Rettens begrundelse og resultat

Tiltalte har uden forbehold erkendt sig skyldig. Tilståelsen støttes af de op-
lysninger, der i øvrigt foreligger. Det er derfor bevist, at tiltalte er skyldig.

Straffen fastsættes til fængsel i 60 dage, jf. udlændingelovens § 59 b, stk. 1, og
straffelovens § 197, stk. 1, jf. stk. 2 og stk. 3.

Retten har ved strafudmålingen lagt vægt på, at der er tale om et første-
gangstilfælde af overtrædelse af indrejseforbud og et tredjegangstilfælde af
betleri.

Udvisning
Betingelserne i udlændingelovens § 24, nr. 2, jf. § 26, stk. 2, for at udvise
tiltalte er opfyldt.

Retten finder, at den udøvede kriminalitet må anses at udgøre en reel, umid-
delbar og tilstrækkelig alvorlig trussel, der berører en grundliggende sam-
fundsinteresse, jf. artikel 27, stk. 2, 2. led, i direktiv 2004/38/EF af 29. april
2004 (opholdsdirektivet). Retten har herved lagt vægt på, at tiltalte forud for
nærværende sag fire gange har overtrådt straffelovens § 197, stk. 1, jf. stk. 2
og 3, hvorfor der således er tale om en systematisk adfærd fra tiltaltes side.

Efter de foreliggende oplysninger om tiltaltes opholds varighed, alder, hel-
bred, familiemæssig og økonomisk situation samt social og kulturel integra-
tion finder retten endvidere, at tiltalte ikke har en sådan tilknytning til Dan-
mark, at udvisning kan anses for at stride mod proportionalitetsprincippet i
direktivets artikel 27, stk. 2, 1. led, sammenholdt med artikel 28, stk. 1. Ret-
ten bemærker i den forbindelse, at tiltalte tidligere er udvist ved ankedom af 9.
september 2019.

Opholdsdirektivet kan derfor ikke antages at være til hinder for, at der sker
udvisning, jf. herved direktivets artikel 33, stk. 1, og udlændingelovens § 2,
stk. 3, og § 26b. På den baggrund tages påstanden om udvisning i medfør af
de påberåbte bestemmelser til følge som nedenfor bestemt.



Thi kendes for ret:

Tiltalte *)Tiltalte straffes med fængsel i 60 dage.

Tiltalte udvises af Danmark. Tiltalte pålægges indrejseforbud i 6 år. Indrej-
seforbuddet regnes fra udrejsen eller udsendelsen.

Tiltalte skal betale sagens omkostninger, herunder 5.430 kr. med tillæg af
moms i salær til den beskikkede forsvarer, advokat Poul H. Petersen.

Dommer

*) "Person" berigtiget til *) "Tiltalte" i medfør af retsple- jelovens § 221, stk.
1.

den 3. april 2020

Dommer